C 100/4
MT
Il-Ġurnal Uffiċjali tal-Unjoni Ewropea
16.3.2023
1.7.
Il-KESE jimpenja ruħu li jistabbilixxi grupp permanenti fil-KESE biex ikollu mekkaniżmi ta’ koordinazzjoni trasparenti u trasversali biex jintegra l-perspettivi taż-żgħażagħ fil-ħidma tal-KESE u biex jesplora u jqis aktar modi possibbli biex jiġi applikat il-kunċett tat-Test taż-Żgħażagħ tal-UE fil-ħidma tiegħu biex jiżviluppa approċċ ta’ qafas konsistenti dwar l-involviment taż-żgħażagħ fil-KESE.
1.7.1.
Barra min hekk, il-KESE jitlob għall-ħolqien ta’ struttura li tirrappreżenta u/jew tinvolvi l-organizzazzjonijiet taż-żgħażagħ fl-istituzzjonijiet kollha tal-UE u/jew possibbilment ta’ pjattaforma tal-partijiet interessati bħall-Pjattaforma Ewropea tal-Partijiet Interessati tal-Ekonomija Ċirkolari li kieku tkun fil-kompetenza tal-KESE.
Barra minn hekk, minħabba li d-Djalogu taż-Żgħażagħ tal-UE huwa l-proċess parteċipattiv l-aktar sostanzjali tal-Ewropa li jinvolvi diskussjoni dwar kwistjonijiet bejn dawk li jieħdu d-deċiżjonijiet u ż-żgħażagħ u li joħorġu b’soluzzjonijiet flimkien, jistgħu jittieħdu aktar passi biex jissaħħaħ dan il-mekkaniżmu parteċipattiv, pereżempju, l-introduzzjoni ta’ struttura b’ġestjoni konġunta (13) li tkun immexxija wkoll mill-KESE.
1.8.
Il-KESE jħeġġeġ involviment akbar taż-żgħażagħ fil-proċessi tat-teħid tad-deċiżjonijiet, mill-abbozzar ta’ proposti u inizjattivi leġiżlattivi sal-implimentazzjoni, il-monitoraġġ u s-segwitu.
Dan l-approċċ ilu jintuża mill-2021 fid-delegazzjoni tal-UE għal-laqgħat tal-UNFCC COP, fejn id-delegazzjoni għandha mill-inqas delegat żagħżugħ wieħed.
Il-KESE jirrakkomanda bil-qawwa li delegazzjonijiet oħra tal-UE jadottaw approċċ simili, u li jqisu l-perspettiva interġenerazzjonali.
1.9.
Biex jissaħħaħ ir-rwol tal-KESE stess fit-tnaqqis tad-distakk bejn dawk li jfasslu l-politika u l-organizzazzjonijiet taż-żgħażagħ u ż-żgħażagħ fil-livell kemm nazzjonali kif ukoll Ewropew, huwa rakkomandat, l-ewwel nett, li jiġi stabbilit mekkaniżmu parteċipattiv taż-żgħażagħ trasparenti, strutturat u sinifikanti biex jikkoordina b’mod effettiv il-ħidma leġiżlattiva, pereżempju, panel taż-żgħażagħ.
It-tieni, li jkun hemm komunikazzjoni maż-żgħażagħ u l-organizzazzjonijiet taż-żgħażagħ fil-ħidma tiegħu.
Barra minn hekk, għandhom jiġu implimentati koordinazzjoni u skambju ta’ prattiki tajba dwar l-involviment taż-żgħażagħ fil-livelli kollha u fl-Istati Membri kollha u attivitajiet ta’ komunikazzjoni aktar immirati.
B’mod partikolari, it-tisħiħ tar-relazzjonijiet mal-organizzazzjonijiet nazzjonali taż-żgħażagħ u proġetti lokali taż-żgħażagħ jingħataw prijorità fil-KESE u fost il-membri.
1.10.
Barra min hekk, meta jitqies il-kuntest ġeopolitiku mqalleb attwali, huwa kruċjali li jiġi żgurat l-involviment taż-żgħażagħ fis-sostenibbiltà, is-sigurtà u l-konsolidazzjoni tal-paċi.
Il-KESE jilqa’ l-Pjan ta’ Azzjoni taż-Żgħażagħ fl-Azzjoni Esterna tal-UE li ġie adottat reċentement u se jadotta Opinjoni fuq inizjattiva proprja dwaru fl-2023.
Barra minn hekk, il-KESE jistieden lill-UE biex tkompli tappoġġja lill-Balkani tal-Punent fit-titjib tal-parteċipazzjoni taż-żgħażagħ, filwaqt li tqis il-korrelazzjoni pożittiva tal-mobilità edukattiva jew ta’ taħriġ mal-impenn ċiviku u politiku taż-żgħażagħ.
L-istess prinċipju għandu jiġi meqjus fir-relazzjoni mal-Ukrajna u l-Georgia.
Il-KESE jinsisti li tissaħħaħ il-kooperazzjoni dwar il-politiki taż-żgħażagħ mal-pajjiżi bi status ta’ kandidati.
1.11.
Il-KESE se jagħmel ħiltu biex iqis leħen iż-żgħażagħ b’mod sistematiku fl-Opinjonijiet tiegħu, inklużi Opinjonijiet fuq inizjattiva proprja u Opinjonijiet esploratorji adottati fuq talba tal-presidenzi b’rotazzjoni jew ta’ istituzzjonijiet Ewropej oħra.
Il-KESE, bis-saħħa tar-relazzjoni eċċellenti tiegħu magħhom, se jagħmel minn kollox biex jikkonvinċihom li dawn it-talbiet għandhom ikopru aspetti li għandhom x’jaqsmu maż-żgħażagħ.
2.
Il-prijorità għas-snin li ġejjin: li nibnu futur aħjar — aktar ekoloġiku, aktar inklużiv u diġitali — flimkien 2.1.
Il-KESE jenfasizza l-importanza li jiżdiedu l-għarfien u l-livelli ta’ informazzjoni taż-żgħażagħ dwar l-istituzzjonijiet Ewropej, mekkaniżmi li jiffunzjonaw, oqsma ta’ azzjoni, eżempji konkreti minn attivitajiet ta’ kuljum u opportunitajiet għall-iżvilupp personali u professjonali fost iż-żgħażagħ.
In-numru ta’ programmi Ewropej ta’ skambju ta’ esperjenzi u ta’ taħriġ (Erasmus+, Discover EU eċċ.) għandhom jiżdiedu kemm lokalment kif ukoll esternament, kif għandhom jiżdiedu wkoll programmi taħt superviżjoni konġunta ma’ istituzzjonijiet edukattivi oħra fil-pajjiż u dawk barra mill-pajjiż.
Il-KESE se jippromovi u jinkoraġġixxi lill-membri tal-KESE biex jorganizzaw inizjattivi lokali kontinwi li jiffokaw fuq iż-żgħażagħ.
(13)
Sistema ta’ ġestjoni konġunta tal-Kunsill tal-Ewropa.